Document ID: 32005R0627

UREDBA KOMISIJE (ES) št. 627/2005
z dne 22. aprila 2005
o preklicu Uredbe (ES) št. 206/2005 o uvedbi dokončnih zaščitnih ukrepov proti uvozu gojenega lososa
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 3285/94 z dne 22. decembra 1994 o skupnih pravilih za uvoz in o razveljavitvi Uredbe (ES) št. 518/94 (1) in zlasti člena 21(2)(b) Uredbe,
ob upoštevanju Uredbe Sveta (ES) št. 519/94 z dne 7. marca 1994 o skupnih pravilih za uvoz iz nekaterih tretjih držav in o razveljavitvi uredb (EGS) št. 1765/82, (EGS) št. 1766/82 in (EGS) št. 3420/83 (2) in zlasti člena 18(2)(b) Uredbe,
ob upoštevanju naslednjega:
(1)
Komisija je 6. marca 2004 začela zaščitno preiskavo o uvozu gojenega lososa v Skupnost. Z Uredbo Komisije (ES) št. 206/2005 (3) je Komisija 4. februarja 2005 uvedla dokončne zaščitne ukrepe.
(2)
Komisija je 23. oktobra 2004 začela protidampinško preiskavo o uvozu gojenega lososa s poreklom iz Norveške. Z uredbo Komisije (ES) št. 628/2005 (4) je Komisija dne 22. aprila 2005 sprejela začasne protidampinške ukrepe.
(3)
Uvedba dokončnih zaščitnih ukrepov na uvoz gojenega lososa katerega koli porekla je sledila preiskavi, ki je zajela obdobje 2000-2003. Komisija je sprejela začasne protidampinške ukrepe proti uvozu gojenega lososa iz Norveške, potem ko je začasno ugotovila, da je med 1. oktobrom 2003 in 30. septembrom 2004 uvoz iz Norveške še naprej naraščal in da gre za škodljivi damping.
(4)
Uvoz gojenega lososa iz Norveške je v letu, ki se je končalo 30. septembra 2004, predstavljal približno 60 % trga Skupnosti in približno 75 % celotnega uvoza v Skupnost. V Uredbi (ES) št. 206/2005 je Komisija ugotovila, da ima znatna rast uvoza ob upoštevanju spremljajočega padca cen poguben učinek na donosnost proizvajalcev Skupnosti. Začasni protidampinški ukrepi v zvezi z uvozom gojenega lososa s poreklom iz Norveške bi odpravili nepošteni vidik uvoza v smislu cen. Lahko se tudi pričakuje, da bodo ukrepi upočasnili rast količinskega uvoza iz Norveške, največji vir uvoza v Skupnost. Zato se v posebnih okoliščinah tega primera šteje, da protidampinški ukrepi zadostujejo za odpravo škode, ki jo trpi industrija Skupnosti, in ni več treba ohranjati zaščitnih ukrepov, ki jih je treba potemtakem odpraviti hkrati z uvedbo protidampinških ukrepov -
SPREJELA NASLEDNJO UREDBO:
Edini člen
Uredba Komisije (EGS) št. 206/2005 se prekliče.
Ta uredba začne veljati dne 27. aprila 2005.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. aprila 2005

Labels: 11
5
3
6
18
15